**ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА**

**ЗАКОНОТ ЗА ЗЕМЈОДЕЛСКОТО ЗЕМЈИШТЕ**

Член 1

Во Законот за земјоделското земјиште („Службен весник на Република Македонија“ бр.135/07, 18/11, 148/11, 95/12, 79/13, 87/13, 106/13, 164/13, 39/14, 130/14, 166/14, 72/15, 98/15, 154/15, 215/15, 7/16 и 39/16), во членот 4 по точката 11 се додаваат две нови точки 11-а и 11-б кои гласат:

„11-а. „Објекти за промоција и продажба на земјоделски производи преку рурален туризам“ се градби за угостителство и туризам во кој се врши продажба на земјоделски производи произведени од земјоделска дејност со површина во основа до 1000 метри квадратни и максимална висина од 15 метри;

11-б. Објекти за спортско рекреативни активности се градби наменети за одржување на спортско рекреативни манифестации, за сместување и одржување на превозни средства и приклучна опрема, настрешници, за администрација поврзана со реализацијата на спортско рекреативни активности, за сместување, исхрана, едукација и рекреација за потребите на лицата ангажирани во реализација на спортско рекреативните активности и на учесниците на спорстко рекреативните активности .“

Член 2

 Во членот 18 став 2 алинеја 1 по зборот „подигање“ се додаваат зборовите „или одгледување“.

Во алинејата 4 по зборовите „земјоделски култури“ се додаваат зборовите „и за поставување на пчелни семејства“.

Член 3

Во член 19 по ставот 2 се додаваат два нови става три и четири кои гласат:

„За земјоделското земјиште во државна сопственост кое по пат на јавен оглас или јавен повик ќе се додели во закуп на физичко лице на возраст до 40 години или на трговско друштво со управител или извршен директор на возраст до 40 години, обврската за плаќање на закупнина од страна на закупецот настапува три години по влегувањето во сила на договорот за закуп.

По исклучок, доколку трговското друштво од став 3 на овој член во периодот од три години по влегувањето во сила на договорот за закуп го промени управителот или извршниот директор со лице на возраст над 40 години, обврската за плаќање на закупнина настапува од денот на влегување во сила на договорот за закуп.“

Член 4

Во членот 21 ставот 4 се менува и гласи:

“Начинот на работа на комисијата во постапките по распишани јавни огласи за давање под закуп на земјоделско земјиште во државан сопственост ја пропишува министерот.“

По ставот 4 се додавааат два нови става 5 и 6, кои гласат:

„На членовите на комисијата им следува надоместок во висисна на една просечна нето плата исплатена во Република Македонија.

Годишниот надоместок од став 5 на овој член се исплаќа со решение на министерот.“

Член 5

Во членот 24 ставот три се менува и гласи:

„ Физичките лица од ставот 1 на овој член доколку учествуваат во постапки за површини над 3 хектари треба да се регистрирани вршители на земјоделска дејност и/или да се трговец поединец на кои земјоделското производство или преработката на примарни земјоделски производи им е претежна дејност, односно да се запишани во единствениот регистар на земјоделски стопанства доколку учествуваат во постапки за површини до 3 хектари“

Во став 8 точката на крајот на реченицата се брише и се додаваат зборовите “за вкупна површина над 10 хектари.“

Член 6

Во членот 25-а став 2 зборовите „само слободно земјоделско земјиште во државна сопственост“ се заменуваат со зборовите „земјоделско земјиште во државна сопственост над кое нема подигнато насад или над кое има насад кој не е подигнат од страна на постоечки или поранешен законит корисник на земјоделското земјиште во државна сосптвеност “.

Член 7

Во членот 27-а став 14 по зборовите „јавното наддавање“ се додаваат зборовите “односно од приемот на известувањето за избран најповолен понудувач“.

Член 8

Во Член 30 ставот 4 се менува и гласи:

„Доколку во рокот од ставот 2 на овој член избраниот понудувач не го склучи договорот за закуп или не достави банкарска гаранција за квалитетно и навремено извршување на работите, Министерството може да го склучи договорот со следниот рангиран понудувач согласно неговата понуда или земјоделското земјиште предмет на договорот повторно да го објави на првиот нареден јавен оглас или јавен повик.

Следниот рангиран понудувач за склучување на договор согласно ставот 4 на овој закон се утврдува врз основа на записникот за спроведеното јавно наддавање односно извештајот за евалуација на понудите доколку изборот на најповолен понудувач се врши без спроведување на постапка за електронско јавно наддавање изготвени од страна на надлежните комисии за давање под закуп на земјоделското земјиште во државна сопственост под закуп. “

По ставот 4 се додава нов став 5 кој гласи:

„Избраниот понудувач кој нема да го склучи договорот за закуп во рокот од став 2 или нема да достави банкарска гаранција за квалитетно и навремено извршување на работите должен е на име надомест на штета да плати износ во висина на понудената годишна закупнина независно од наплатата на банкарската гаранција за учество во постапката..“

Ставовите 5, 6 и 7 стануваат став 6, 7 и 8.

Член 9

Во член 30-а став 1 точката на крајот од реченицата се брише и се додаваат зборовите „или депозит на сметка на Буџетот на Република Македонија во висина на 5% од планираните инвестиции во понудата на избраниот понудувач, но не помалку од висината на деветмесечна закупнина“

 Во ставот 5 зборовите „е повисок“ се заменуваат со зборовите „или депозитот се повисоки“, а по зборовите „ деветмесечна закупнина“ се додаваат зборовите „ или депонираните средства му се враќаат на закупецот до висина на деветмесечна закупнина“.

Член 10

Во членот 32 ставот 5 се менува и гласи:

“Договорот од членот 30 на овој закон може да се измени со анекс на договор особено во случај на промена на доделените површини поради денационализација, трајна пренамена на доделеното земјоделско земјиште во градежно или поради промени на податоците во Јавната книга за земјиштето предмет на договорот извршени поради дигитализација на податоците во катастарот на недвижностите.“

 Член 11

По членот 34 се додава нов член 34-а, кој гласи:

“Член 34-а

**Промена на бизнис план или програма**

Закупецот за времетраење на договорот за закуп по претходна согласност на Министерството може да изврши промени во бизнис планот односно програмата од членот 25 на овој закон доколку поради правни или фактички пречки кои не се настанати по вина на закупецот,истиот не биде воведен во владение на целата површина предмет на договорот или доколку биде воведен во владение по истекот на шест месеци од денот на склучувањето на договорот и тоа соодветно на површината за кој не бил воведен во владение односно периодот за кој не бил воведен во владение.

Министерството согласноста од став 1 на овој член ја дава по претходно поднесено барање од закупецот кон кое се приложени променет бизнис план односно програма од член 25 на овој закон и записник од извршен инспекциски надзор за соодветност на промените во однос на површината за кој не бил воведен во владение односно периодот за кој не бил воведен во владение.“

Член 12

Во членот 37 став 3 по зборот „Министерството“ се додаваат зборовите „со решение“.

По ставот 4 се додава нов став 5, кој гласи:

“Трошоците на Министерството за отстранување на насадите и останатите движни и недвижни ствари согласно ставо 3 на овој член, дотогашниот закупец е должен да ги надомести во рок од 15 дена од приемот на решението за одземање на владението.“

Член 13

По членот 37 се додава нов член 37-а, кој гласи:

“Изјавата за раскинување од причина од член 37 став 1 алинеја 1 од овој закон се изјавува во рок од 60 дена од денот на истекот на рокот за плаќање на закупнината, по претходно доставена опомена до закупецот.

Договорот за закуп нема да се раскине доколку закупецот во рокот утврден во опомената ја плати закупнината со законска казнена камата за периодот на доцнење или достави изјава заверена на Нотар дека плаќањето на закупнината ќе го врши со пребивање на обврската за закупнина со побарувања по основ на финансиска подршка согласно Законот за земјоделство и рурален развој.

Договорот за закуп кај кој плаќањето на закупнината согласно изјавата на закупецот ќе се врши со пребивање на обврската за закупнина со побарувања по основ на финансиска подршка согласно Законот за земјоделство и рурален развој ќе се раскине доколку закупецот во рок од една година од давањето на изјавата не достави решение издадено од Агенцијата за фиансиска подршка во земјоделството и руралниот развој за извршено пребивање на обврските за закупнина со побарувањата по основ на доделена финансиска подршка.“

Член 14

По членот 41 се додава нов член 41-а кој гласи:

**„Член 41-а**

**Престанување и раскинување на договорот за плодоуживање**

 Договорот за плодоуживање престанува да важи во следниве случаи:

 - со истекот на времето за кој е склучен,

 - спогодбено меѓу договорните страни,

 - земјоделското земјиште престане да биде земјоделско заради трајна пренамена,

 - со правосилно решение за денационализација (враќање и давање на надомест од ист вид),

 - со смрт на плодоуживателот, и

-плодоуживателот ги отуѓил долгогодишните насади или објектите поставени на земјоделското земјиште дадено под закуп или ја изгубил сопственоста врз истите по кој

било друг правен основ.

Престанувањето на важењето на договорите за плодоуживање во случаите од ставот 1 на овој член го утврдува министерот со решение.

Договорот за плодоуживање Министерството може еднострано да го раскине со изјава во следниве случаи:

 - земјоделското земјиште дадено на плодоуживање не се користи согласно со намената за кое е дадено,

 - земјоделското земјиште се користи спротивно на договорот,

 - земјоделското земјиште се користи спротивно на овој закон,

 - земјоделското земјиште се дава во закуп од страна на плодоуживателот,

- доколку за земјоделското земјиште е склучен договор за продажба согласно со Законот за продажба на земјоделското земјиште во државна сопственост.

 Во случаите на раскинување на договорот од ставот 1 на овој член, плодоуживателот е должен записнички да го предаде во владение земјоделското земјиште во државна сопственост по собирање на тековната реколта, но не подолго од една година од денот на раскинувањето на договорот и да ги отстрани насадите и останатите движни и недвижни ствари.

 Доколку плодоуживателот во рокот од ставот 4 на овој член записнички не го предаде владението и не ги отстрани насадите и останатите движни и недвижни ствари, Министерството со решение ќе го одземе владението и ќе ги отстрани насадите и останатите движни и недвижни ствари на сметка на дотогашниот плодоуживател.

Член 15

По членот 47 се додава нов член 47-а, кој гласи:

“Член 47 –а

Заштита од полски штети

Со цел заштита од полски штети на земјоделско земјиште забрането е:

* минување на лица со или без добиток, живина, домашни миленици односно моторно или запрежно возило преку приготвено земјиште за сеење, садење или посеано или посадено земјиште и правење пешачки патеки;
* фрлање или растурање на камења, земја, градежен шут, тазни отпадоци и хемиски средства, лешеви од животни земјоделско земјиште,
* поплавување на земјоделско земјиште;
* растурање или расфрлање на собрани плодови (крстини, камари, стогови на сено, трева, овошје и слично);
* собирање на остатоци од земјоделски производи;
* кинење, искорнување, косење, ископување, берење на земјоделски посеви, плодови, зеленчук и овошје;
* кршење, исечување или на друг начин, оштетување на туѓ овошен, лозов или друг насад;
* орање на посеви при обработка на земјоделското земјиште;
* напасување, терање и /или пуштање на сите видови добиток, живина и домашни миленици со или без присуство на сопственикот или лице кое го чува истиот;
* оштетување на посевот на соседните парцели при обработка на земјоделското земјиште, со собирање на посевите, со палење на жетвените остатоци и со употреба на производи за заштита на растенија;
* оставање на полиетиленска фолија после собирање на посевите и нејзино тањирање или заорување;
* фрлање и палење на искористена амбалажа од производи за заштита на растенија;
* фрлање и испуштање на комунален отпад;
* непрописно садење на овошни и шумски видови близу граничните линии (меѓи), чија висина преминува преку два метри на растојание помалку од 4 метра до меѓета или земјоделскиот имот на соседните парцели;
* уништување или на друг начин оштетување на меѓите и оградите кои уредно се одржуваат;
* растурање на плодови заболени од карантински и економски болести и штетници и
* фрлање на плевели и нивни семиња.“

Член 16

Во членот 49 став 4 по алинејата 2 се додава нова алинеја 3, која гласи:

“-имотни листови во случај кога предмет на трајна пренамена преставува земјоделско земјиште во приватна сопственост.“

Алинеите 3, 4, 5, 6, 7, 8, 9, 10, 11 и 12 стануваат алинеи 4, 5, 6, 7, 8, 9, 10, 11, 12 и 13.

Член 17

Во членот 51-а став 1 по зборот „оранжерија“ се става запирка и се додаваат зборовите „објекти за промоција и продажба на земјоделски производи преку рурален туризам и објекти за спортско рекреативни активности. “

Член 18

Во членот 51-б став 1 по зборот „оранжерија“ се става запирка и се додаваат зборовите „објекти за промоција и продажба на земјоделски производи преку рурален туризам, објекти за спортско рекреативни активности “ .

Во ставот 2 по зборовите „бара градење“ се додаваат зборовите „односно најмалку 10 хектари за објекти за промоција и продажба на земјоделски производи преку рурален туризам и објекти за спортско рекреативни активности,“ .

Член 19

Во членот 61 став 1 точка 4) зборот „и“ на крајот на реченицата се заменува со точка запирка.

Во точка 5) точката на крајот на реченицата се брише и се додава зборот „и“.

По точката 5) се додава нова точка 6), која гласи:

“6) прави полски штети и дејствија спротивно на членот 47-а од овој закон.“

Член 20

Подзаконскиот пропис предвиден во овој закон ќе се донесе во рок од 60 дена од денот на влегувањето во сила на овој закон.

Член 21

Започнатите постапки по јавни огласи и постапки за прибирање на понуди по јавни повици до денот на влегувањето во сила на овој закон ќе завршат согласно Законот за земјоделското земјиште (“Службен весник на Република Македонија“ бр.135/07, 18/11, 148/11, 95/12, 79/13, 87/13, 106/13, 164/13, 39/14, 130/14, 166/14, 72/15, 98/15, 154/15, 215/15, 7/16 и 39/16).

Член 22

Одлуките за трајна пренамена на земјоделско земјиште во градежно донесени согласно Законот за земјоделското земјиште („Службен весник на Република Македонија“ број 18/11, 148, 95/12, 87/13, 106/13 и 164/13), а за кои не е обезбедено одобрение за градење и не се започнало со изградба на планираната градба во рокот утврден во членот 9 од Законот за изменување и дополнување на Законот за земјоделското земјиште („Службен весник на Република Македонија“ број 164/13), ќе продолжат да важат доколку се обезбеди одобрение за градење во рок од 5 години од влегувањето во сила на овој закон.

Член 23

Физичките и правните лица на кои поради неплатена закупнина им е раскинат договорот за закуп а земјоделското земјиште предмет на договорот е сеуште во нивно владение можат во рок од 60 дена од денот на влегување во сила на овој закон да поднесат барање за склучување на нов договор за закуп под истите услови, за преостанатиот временски период од претходниот договор.

Кон барањето од став 1 на овој член, физичките и правните лица должни се да достават доказ за платена закупнина со казнена камата за задоцнето плаќање за целиот период на важење на договорот, доказ за платен надомест на штета во висина на годишната закупнина за периодот за кој земјоделското земјиште го владееле без договор и записник од извршен инспекциски надзор за владение на земјиштето за кое се бара склучување на договорот.

Министерот во рок од 60 дена од денот на доставувањето на барањето со доказите од став 2 на овој член склучува договор за закуп со непосредна спогодба со подносителот на барањето под истите услови, за преостанатиот временски период од претходниот договор.

Член 24

Овој закон влегува во сила осмиот ден од денот на објавувањето во „Службен весник на Република Македонија“.